b'\n_START_ARTICLE_\nNotitia Dignitatum\n_START_PARAGRAPH_\nNotitia Dignitatum er et unikt dokument fra det senromerske kejserlige kancelli, og det er et af de eneste dokumenter fra den romerske statsadministration der er blevet overleveret frem til i dag. Dokumentet indeholder en liste over de h\xc3\xb8jere embeder i den civile og milit\xc3\xa6re administration og hvilke provinser og enheder som var underlagt disse, og det indeholder derved en detaljeret beskrivelse af den administrative organisering af imperiet fra kejserens hof ned til provinsniveau. Dokumentet er meget uds\xc3\xa6dvanligt og har stor v\xc3\xa6rdi da det med er n\xc3\xa6sten helt opdateret mht. til situationen i det Vestromerske rige for 420\xe2\x80\x99erne og det \xc3\x98stromerske rige for tiden omkring 400. Det er derfor med stor sandsynlighed fremstillet i den vestlige rigshalvdel kort efter 420\xe2\x80\x99erne. Dokumentet indeholder dog ogs\xc3\xa5 en r\xc3\xa6kke un\xc3\xb8jagtigheder og udeladelser. For hver af de to rigshalvdele opregner Notitia alle vigtige embeder og administrative poster, ofte n\xc3\xa6vnes lokaliteten og titlerne p\xc3\xa5 de underordnede medarbejdere._NEWLINE_I dag findes der flere kopier af dokumentet der er fremstillet i 15. og 16. \xc3\xa5rhundrede, og alle disse udgaver er kopieret enten direkte eller indirekte fra et codex, som vi ved har v\xc3\xa6ret opbevaret ved katedralen i Speyer, men hvis sk\xc3\xa6bne i dag er ukendt. Dette codex indeholdt en samling af forskellige dokumenter, hvoraf Notitia var det sidste og st\xc3\xb8rste p\xc3\xa5 i alt 164 sider. De \xc3\xb8vrige dokumenters identitet i dette codex er usikker. Flere af de kendte kopier er illuminerede, og de er sandsynligvis kopier af tilsvarende billeder i Speyer-codexet.'